བྱུང་བས་ཕཻཾ་ཕཻཾ་རང་སྒྲ་སྒྲོགས༔ ཉི་ཟླ་འཐབ་པ་སྐར་ལྟར་འཁྲུགས༔ ཁྲོ་ཆུའི་སེར་བ་བུན་ལྟར་གཡོ༔ མེ་ཡི་ཚྭ་ཚྭ་ཆར་དུ་འབེབས༔ མཚོན་གྱི་བུ་ཡུག་གློག་དམར་འཚུབས༔ ཉིན་མོ་ལྷ་བརྒྱད་དུར་ཁྲོད་འདེབས༔ མཚན་མོ་ཀླུ་བརྒྱད་དུར་ཁྲོད་འདེབས༔ སྐབས་སུ་སྡེ་བརྒྱད་དུར་ཁྲོད་འདེབས༔ འཇིགས་བྱེད་ཁྲོ་བཅུ་ཡ་ང་ཞིང་༔ ཕྱག་ན་རྡོ་རྗེ་འཇིགས་པའི་གནས༔ སྲིད་པ་འགྱུ་བར་ག་ལ་ནུས༔ གནས་ཉུལ་ཕལ་ཆེར་སྔགས་ཐབས་སྤྱོད༔ དེ་འདྲ་འཇིགས་པའི་གནས་མཆོག་ཏུ༔ ཡེ་ཤེས་མཁའ་འགྲོའི་གཙོ་མོ་སྟེ༔ རྡོ་རྗེ་རྣལ་འབྱོར་དེ་རུ་བཞུགས༔ མ་ཅིག་མཚོ་རྒྱལ་དེ་རུ་བཞུགས༔ མཁའ་འགྲོ་སྡེ་ལྔ་དེ་རུུ་བཞུགས༔ ལས་ཀྱི་མཁའ་འགྲོ་དེ་རུ་བཞུགས༔ བདེ་ཆེན་དཀར་མོ་དེ་རུ་བཞུགས༔ སེར་མོ་དོན་འགྲུབ་དེ་རུ་བཞུགས༔ དམར་མོ་སྒྲ་སྒྲོགས་དེ་རུ་བཞུགས༔ སྣ་ཚོགས་མཐར་ཕྱིན་དེ་རུ་བཞུགས༔ བཞུགས་པའི་དུར་ཁྲོད་ཕོ་བྲང་ནས༔ དེ་རིང་གནས་འདིར་ཚོགས་ལ་བྱོན༔ ཚོགས་བདག་དབྱིངས་ཕྱུག་སྐུར་བཞེངས་ལ༔ སོ་སོའི་ཕྲིན་ལས་ཐུགས་དམ་བསྐུལ༔ ཧཱུྃ༔ མ་སྐྱེ་མེད་ཀ་དག་མཁའ་འགྲོ་མ༔ དབྱིངས་རིག་བདེ་ཆེན་དཔའ་མོའི་སྐུ༔ ཟངས་ཐལ་གནས་ལུགས་ཁྲོས་པ་ལས༔ བདུད་ཡུལ་གཅོད་པའི་མ་ཅིག་མ༔ དུག་ལྔ་དབྱིངས་གྲོལ་མ་ཅིག་མ༔ སྣ་ཚོགས་བརྗོད་བྲལ་མ་ཅིག་མ༔ ཚོགས་དྲུག་ཤར་གྲོལ་མ་ཅིག་མ༔ དམིགས་མེད་རྒྱ་ཡན་མ་ཅིག་མ༔ ཅིར་སྣང་ཀུན་གྲོལ་མ་ཅིག་མ༔ བསྐྱེད་རྫོགས་ལྷུག་བཞག་མ་ཅིག་མ༔ འཁོར་འདས་རྟོག་བྲལ་མ་ཅིག་མ༔ མཁའ་ཁྱབ་ཕྱོགས་བྲལ་མ་ཅིག་མ༔ ཀུན་སྣང་ཡེ་གྲོལ་མ་ཅིག་མ༔ བྱ་བྲལ་རྫོགས་ཆེན་མ་ཅིག་མ༔ མ་ཅིག་ཀུན་གྱི་ཡུམ་ཆེན་མ༔ ཨ་ནི་རང་སྒྲ་འགགས་མེད་མ༔ ཡེ་ཤེས་ཆེན་པོའི་ངོ་བོ་མ༔ མཚོ་རྒྱལ་བདེ་ཆེན་དཔའ་མོའི་སྐུ༔ གར་དགུའི་ངང་ལས་ཁྲོས་པ་མོ༔ སྐུ་མདོག་མཐིང་ནག་སྟོན་པ་ལས༔ སྐྱེ་མེད་རྟོགས་པའི་མཁའ་འགྲོ་འབུམ༔ དབུ་སྐྲ་མེ་ལྟར་འབར་བ་ལས༔ རིག་འཛིན་སྤྲུལ་པའི་མཁའ་འགྲོ་འབུམ༔ དར་གྱི་ཅོད་པན་འཕུར་བ་ལ༔ སྣ་ཚོགས་གཅོད་པའི་མཁའ་འགྲོ་འབུམ༔ ཐོད་སྐམ་ཕྲེང་བས་བརྒྱན་པ་ལས༔ རིགས་ལྔའི་དབང་རྟགས་མཁའ་འགྲོ་འབུམ༔ ཁྲོས་པའི་རྔམ་ཞལ་བགྲད་པ་ལས༔ སྣང་སྲིད་ཟིལ་གནོན་མཁའ་འགྲོ་འབུམ༔ ཕྱག་གཡས་གྲི་གུག་འཕྱར་བ་ལ༔ དུག་ལྔ་གཅོད་པའི་མཁའ་འགྲོ་འབུམ༔ ཕྱག་གཡོན་བྷན་དམར་བསྣམས་པ་ལ༔ ཉོན་མོངས་སྟོང་པའི་མཁའ་འགྲོ་འབུམ༔ གླང་ཀོ་སྟོད་དུ་གཡོགས་པ་ལ༔ ཆོས་དབྱིངས་རྫོགས་པའི་མཁའ་འགྲོ་འབུམ༔ ཞིང་ལྤགས་སྐེད་དུ་དཀྲིས་པ་ལ༔ སོ་སོར་རྟོག་པའི་མཁའ་འགྲོ་འབུམ༔ སྟག་གི་ཤམ་ཐབས་བྱས་པ་ལ༔ མཉམ་ཉིད་ཡེ་ཤེས་མཁའ་འགྲོ་འབུམ༔ སྦྲུལ་གྱིས་ཡན་ལག་བརྒྱན་པ་ལ༔ མཻ་ལོང་ལྟ་བུའི་མཁའ་འགྲོ་འབུམ༔ རུས་པའི་རྒྱན་དྲུག་སྤྲས་པ་ལ༔ བྱ་བ་གྲུབ་པའི་མཁའ་འགྲོ་འབུམ༔ ཁ་ཊྭཱཾ་མཆན་དུ་བཅུག་པ་ལ༔ ཁྲག་འཐུང་སྤྱོད་པའི་མཁའ་འགྲོ་འབུམ༔ ཁྲག་ཞག་ཐལ་ཆེན་བརྒྱན་པ་ལ༔ སྣ་ཚོགས་མཐར་ཕྱིན་མཁའ་འགྲོ་འབུམ༔ གཡེར་ཁ་མེ་ལོང་བརྒྱན་པ་ལ༔ གྲོལ་བཞིའི་ལམ་སྟོན་མཁའ་འགྲོ་འབུམ༔ མེ་དཔུང་ཀློང་དུ་བཞུགས་པ་ལ༔ བག་ཆགས་སྲེག་པའི་མཁའ་འགྲོ་འབུམ༔ ཏི་རའི་གདན་ལ་བཞུགས་པ་ལ༔ བདག་འཛིན་གཅོད་པའི་མཁའ་འགྲོ་འབུམ༔ དཀར་མོའི་ཚོགས་ཀྱིས་བསྐོར་བ་ལ༔ ཞི་བ་དབྱིངས་ཀྱི་མཁའ་འགྲོ་འབུམ༔ སེར་མོའི་ཚོགས་ཀྱིས་བསྐོར་བ་ལ༔ རྒྱས་པ་ལྷུན་གྲུབ་མཁའ་འགྲོ་འབུམ༔ དམར་མོའི་ཚོགས་ཀྱིས་བསྐོར་བ་ལ༔ ཁམས་གསུམ་དབང་སྡུད་མཁའ་འགྲོ་འབུམ༔ ལྗང་མོའི་དཔུང་གིས་བསྐོར་བ་ལ༔ མངོན་སྤྱོད་ལས་མཛད་མཁའ་འགྲོ་འབུམ༔ སྣ་ཚོགས་སྤྲུལ་པས་བསྐོར་བ་ལ༔ ཡེ་ཤེས་འཇིག་རྟེན་མཁའ་འགྲོ་འབུམ༔ འཁོར་དང་སྤྲུལ་པ་ཡང་འཁོར་རྣམས༔ ཚོགས་མཆོད་གཏོར་མ་འདི་བཞེས་ལ༔ རྣལ་འབྱོར་ཅན་གྱི་ཉམས་རྟོགས་སྤེལ༔ འགྲོ་ཀུན་ཆོས་ལ་འགོད་པ་ཡི༔ དབང་བསྒྱུར་མཁྱེན་སྟོབས་ཡོངས་རྫོགས་ནས༔ ཕྲིན་ལས་རྣམ་བཞི་མཐར་ཕྱིན་ཏེ༔ དོན་གཉིས་ལྷུན་གྱིས་འགྲུབ་པར་མཛོད༔ «ཅེས་ཚོགས་གཏོར་འབུལ༔ བདུན་པ་བཀའ་སྲུང་དམ་ཅན་མཆོད་པ་ནི༔» ཨོཾ་ཨཱཿཧཱུྃ༔ ཆོས་དབྱིངས་རང་བྱུང་རིག་པའི་དབྱིངས་ཀློང་དུ༔ དུར་ཁྲོད་ཚོགས་ཁང་ཏི་སྒྲོའི་གནས་མཆོག་ནས༔ མ་ཅིག་ལས་ཀྱི་མཁའ་འགྲོ་གཤེགས་སུ་གསོལ༔ ཟབ་གསང་ཡེ་ཤེས་དགྱེས་པས་གནས་འདིར་བཞུགས༔ དམ་རྫས་མཆོད་གཏོར་གསེར་སྐྱེམས་གཉན་པོ་བཞེས༔ སྒྲུབ་པའི་རིག་འཛིན་རྣལ་འབྱོར་བུ་བཞིན་སྐྱོངས༔ མ་གཡེལ་བསྟན་པའི་བྱ་ར་མཛད་དུ་གསོལ༔ བྷྱོཿ མ་ཅིག་ལས་ཀྱི་མཁའ་འགྲོ་མ༔ དཀར་གསལ་འཛུམ་མདངས་ཡ་ལ་ལ༔ སྐུ་ལ་དར་དཀར་གོ་ཟུ་གསོལ༔ རིན་ཆེན་ཐོར་ཚུགས་ཤིགས་སེ་ཤིག༔ དར་དཔྱངས་ཅོད་པན་པུ་རུ་རུ༔ ཕྱག་གཡས་སྣ་ཚོགས་མདའ་དར་འཛིན༔ གཡོན་པས་འཕྲུལ་གྱི་མེ་ལོང་བསྣམས༔ རཏྣ་མཛེས་པའི་རྒྱན་འཕྱང་ལྡན༔ ཀླུ་ཡི་ཆུ་རྟ་སྔོན་པོ་ཆིབས༔ སྒ་སྲབ་དར་སྟན་ཁྲིགས་སེ་ཁྲིག༔ རྫུ་འཕྲུལ་མངའ་བའི་ཤུགས་འཆང་མ༔ གསང་བ་གཏེར་གྱི་གྲོགས་མཛད་མ༔ སངས་རྒྱས་བསྟན་པའི་བྱ་ར་མ༔ ལས་བཞི་མཁའ་འགྲོའི་ཚོགས་དང་བཅས༔ དམ་རྫས་མཆོད་གཏོར་འདི་བཞེས་ལ༔ ཕྱི་ནང་འགལ་རྐྱེན་བར་ཆད་སོལ༔ སྒྲུབ་པའི་རིག་འཛིན་བདག་ཅག་ལ༔ ལུས་དང་གྲིབ་མ་བཞིན་དུ་འགྲོག༔ ཀ་ཆ་དཀོར་ནོར་གཉེར་དུ་གཏད༔ དུས་དྲུག་སྲུང་ཞིང་ཕྱི་ལ་འབྲོངས༔ ཟབ་ཆོས་བསྟན་པའི་མེལ་ཚེ་མཛོད༔ གདུག་པའི་དགྲ་བགེགས་ཆམ་ལ་ཕོབ༔ སྔོན་ཚེ་གུ་རུའི་བཀའ་བཞིན་དུ༔ བཅོལ་བའི་ཕྲིན་ལས་འགྲུབ་པར་མཛོད༔ ཨོྃ་གུ་ཧྱ་ཌཱཀྐི་ཡོ་གི་ནི་མ་མོ་རུ་ལུ་རུ་ལུ་ཧཱུྃ་བྷྱོཿ ཨི་དཾ་བྷ་ལིངྟ་ཁ་ཁ་ཁཱ་ཧི༔ ༈ ཧཱུྃ༔ ལྷ་བཙན་དམག་དཔོན་མྱུར་མགྱོགས་པ༔ སྐུ་མདོག་དཀར་སྨུག་ཞི་བའི་ཆོས༔ དར་ཐོད་དཀར་ཞིང་རུ་མཚོན་དཀར༔ ཞགས་དཀར་འཛིན་ཅིང་རྟ་དཀར་ཞོན༔ སྤྲུལ་པ་མི་དཀར་བྱེ་བ་འབུམ༔ ཡང་སྤྲུལ་ལྕགས་སྤྱང་དཀར་པོ་འགྱེད༔ ཧཱུྃ༔ མི་བདུད་འཇོམས་པ་ཁྲ་མགོ་ནག༔ ཞལ་གཅིག་ཕྱག་གཉིས་དགྲ་སཏྭ་དང་༔ སྤུ་གྲི་རུ་མཚོན་ནག་པོ་གཡབ༔ རྟ་ནག་བཞོན་ཅིང་མི་ནག་འགྱེད༔ ཡང་སྤྲུལ་དམར་ནག་གྲངས་མེད་འགྱེད༔ ཧཱུྃ༔ བཙན་རྒོད་ཨ་བསྭེ་མིག་དམར་ནི༔ ཞལ་གཅིག་ཕྱག་གཉིས་སྲོག་བདག་གཟུགས༔ བཙན་དར་སྤུ་གྲི་ཞགས་པ་དང་༔ མཆེ་གཙིགས་དགྲ་བོའི་གློ་སྙིང་རོལ༔ རྟ་དམར་བཞོན་ཅིང་མི་དམར་འགྱེད༔ ཡང་སྤྲུལ་ཟངས་འཕར་ལྷང་ལྷང་ཟུག༔ ཧཱུྃ༔ ཀླུ་བདུད་ནཱ་ག་ཁ་ཐུན་ནི༔ མཐིང་ནག་མུན་པའི་ཚ་ངར་ཅན༔ ཕྱག་གཉིས་སྦྲུལ་ཞགས་སྡིག་པ་བསྣམས༔ ཆུ་སྲིན་རྒྱལ་མཚན་དུག་ཟོར་འཛིན༔ རྟ་སྔོན་བཞོན་ཅྀང་མི་སྔོན་འགྱེད༔ ཡང་སྤྲུལ་དུག་སྦྲུལ་ས་གཞི་ཁེངས༔ ཤན་པ་གནོད་སྦྱིན་སྡེ་བཞིའི་ཚོགས༔ སྔོན་ཚེ་གཞོ་སྟོད་ཏི་སྒྲོ་རུ༔ བན་བོན་རྒྱུད་བསྲུང་ཁས་བླངས་བཞིན༔ དམར་གྱི་གཏོར་མ་ཁྲག་ཞག་དང་༔ མཆོད་གཏོར་རྒྱ་མཚོ་འདི་བཞེས་ལ༔ དེ་རིང་བསྐུལ་རྦད་ལས་བཅོལ་བཞིན༔ ཟབ་གསང་བསྟན་པ་རྒྱས་པ་དང་༔ རྒྱུ་སྦྱོར་བར་ཆད་རྐྱེན་སེལ་བ༔ ལོ་ཉེས་སད་སེར་ཞི་བ་དང་༔ འབྱོར་དྲུག་བསྟན་པ་རྒྱས་པ་ཡི༔ ཕྲིན་ལས་མྱུར་དུ་འགྲུབ་པར་མཛོད༔ བཀའ་ཡི་ཐ་ཚིག་གནད་ནས་བསྐུལ༔ ཞི་རྒྱས་དབང་དྲག་ཕྲིན་ལས་རྣམས༔ མ་ཐོགས་མྱུར་དུ་འགྲུབ་པར་མཛོད༔ ཨོྃ་བསྭོ་ཨ་ཏྲི་ཁ་ཐུན་ན་ཏྲི་ཤ་རུ་དུ་ཏྲི་ནཱ་ག་ན་ཕུར་ཛ་ཛཿ ཨི་དཾ་བྷ་ལིངྟ་ཁ་ཁ་ཁཱ་ཧི༔ «ཞེས་གཏོར་མ་ཕུལ་ཞིང་ཕྲིན་ལས་བཅོལ༔ བརྒྱད་པ་ཆད་མདོ་བསྒྲག་པ་ནི། » ཧཱུྃ༔ སྔོན་འདས་དུས་ནས་ད་ལྟའི་བར་དག་ཏུ༔ རྒྱལ་བའི་བཀའ་བཞིན་ལུང་གི་ཕོ་ཉ་མོ༔ ཐ་ཚིག་འཛིན་པའི་མ་མོ་མཁའ་འགྲོའི་ཚོགས༔ དམ་བཅའ་བཞིན་དུ་མཐུན་རྫས་མཆོད་གཏོར་བཞེས༔ སངས་རྒྱས་བསྟན་སྲུངས་དཀོན་མཆོག་དབུ་འཕང་བསྟོད༔ ནད་ཡམས་མུ་གེ་གཡུལ་འཁྲུག་མཚོན་རྩེ་ཐུལ༔ ཞི་རྒྱས་དབང་དྲག་ཕྲིན་ལས་ཐོགས་མེད་སྒྲུབས༔ དགྲ་བགེགས་སྒྲོལ་ཞིང་མཆོག་ཐུན་དངོས་གྲུབ་སྩོལ༔ ཐུགས་དམ་རྒྱུད་བསྐུལ་བཅོལ་བའི་ཕྲིན་ལས་མཛོད༔ «དགུ་པ་བརྟན་མ་སྐྱོང་བ་ནི། » བྷྱོཿ ཕྱི་ཡི་བསྟན་སྐྱོང་རྒྱུ་སྐར་ཉི་ཤུ་བརྒྱད༔ ནང་གི་བསྟན་སྐྱོང་དབང་ཕྱུག་ཉི་ཤུ་བརྒྱད༔ གསང་བའི་བསྟན་སྐྱོང་མཁའ་འགྲོ་སྡེ་ལྔའི་ཚོགས༔ བོད་ཁམས་བསྟན་སྐྱོང་བརྟན་མ་བཅུ་གཉིས་ཏེ༔ གངས་རི་གཡའ་རྩེ་ལུ་མ་སྐྱེད་མོས་ཚལ༔ གནས་ཡུལ་དུར་ཁྲོད་ཆུ་རླུང་བས་མཐའ་དང་༔ ནགས་ཚལ་གྲོང་མཁར་མཆོད་རྟེན་གཙུག་ལག་ཁང་༔ ས་འོག་ས་སྟེང་ས་བླ་ལ་སོགས་པ༔ ཕྱི་ནང་དབེན་ཁང་སྒྲུབ་གནས་ལ་གནས་པའི༔ བསྟན་སྐྱོང་མ་ལུས་འཁོར་དང་བཅས་པ་རྣམས༔ འཇའ་ཚོན་ཆར་བསིལ་རོལ་མོའི་སྒྲ་དང་བཅས༔ འདིར་གཤེགས་བཀའ་ཡི་དམ་རྫས་གཏོར་མ་བཞེས༔ འཇིག་རྟེན་བདེ་ཞིང་དལ་ཡམས་འཁྲུག་རྩོད་ཟློག༔ ཆར་ཆུ་དུས་འབེབས་ལོ་ཕྱུགས་སྲིད་རྣམས་སྤེལ༔ སྒྲུབ་མཆོག་བདག་ལ་རྩ་རླུང་ཉམས་རྟོགས་སྤེལ༔ མཐོང་ཐོས་དྲན་རེག་སྨིན་གྲོལ་མཐར་ཕྱིན་ནས༔ གསང་སྔགས་བསྟན་པ་ཕྱོགས་བཅུར་རྒྱས་པར་མཛོད༔ «བཅུ་པ་རྟ་བྲོ་བརྡུང་བ་ནི། » ཧཱུྃ༔ མཁའ་འགྲོ་གསང་བའི་བྲོ་ར་རུ༔ མ་སྲིང་འདུས་པའི་བྲོ་བརྡུངས་པས༔ ཕྱི་ནང་བར་ཆད་ཐལ་བར་རློག༔ ལས་བཞི་ལྷུན་གྲུབ་ཆེན་པོར་གྱུར༔ ཨོྃ་ནན༔ ཨཱཿནན༔ ཧཱུྃ་ནན༔ བགེགས་སྲིན་དམ་སྲི་སཏྭཾ་བྷ་ཡ་ནན༔ «བཅུ་གཅིག་པ་དངོས་གྲུབ་བླང་བ་ནི། » ཧཱུྃ༔ བདེ་ཆེན་གཡོ་བ་མཆོག་གི་མཛེས་འཕྲོ་མ༔ གསང་གསུམ་རབ་དགའ་ཆ་ཤས་སྔོ་བསངས་མ༔ གང་གུས་གདུང་བས་ནཱ་ད་རབ་ཏུ་གཡོ༔ མཐོང་ན་མི་མཐུན་སྤང་བའི་ག་ནའི་དཔྱིད༔ འཛན་པོ་ཀུན་ཀྱང་ཡིད་ཀྱུའི་རབ་དཀར་བསུ༔ ཆུ་གཏེར་རླབས་སུ་འདར་མའི་ཕྲེང་བ་ཡི༔ ཀ་ཏི་ཀ་ཡི་འཁོར་ལོ་རབ་བསྐུལ་བ༔ རཱ་ས་མེ་ཡི་བརྡས་བསྐུལ་སྒྲ་སྐད་ཀྱིས༔ རྩི་བཅུད་མྱོང་བའི་རོ་མཆོག་ཅི་བཞིན་དུ༔ ཟག་མེད་ལྷ་མོ་ཁྱོད་ཀྱི་ཕྲིན་ལས་མཛོད༔ ཆ་ཤས་འདབ་བརྒྱའི་ཨུཏྤལ་དྲི་བསུང་གིས༔ གཡོ་ལ་རྟག་ཏུ་ཀུན་སྣང་ངོམས་མེད་བཞིན༔ ཡིད་བཞིན་དཔའ་མོ་ཁྱོད་ཀྱིས་བསུ་བར་མཛོད༔ ཨོཾ༔ ཧ་ལས་གྲུབ་པའི་བུམ་པ་བདུད་རྩི་བཅུད༔ རིཿ བྷནྡྷ་ཟག་མེད་མཁའ་དབྱིངས་ཁྱོན་དང་ལྡན༔ ནིཿ དཀྱིལ་འཁོར་ལྷ་ཚོགས་མ་སྲིང་འཇའ་ལྟར་ལྷགས༔ སཿ འདོད་ཡོན་ཀུན་ལྡན་མཆོག་གི་དངོས་གྲུབ་སྩོལ༔ ཨོྃ་ཧ་རི་ནི་ས་སིདྡྷི་ཕ་ལ་ཧཱུྃ༔ ཨ་བྷི་ཥིཉྩ་ཧཱུྃ་ཧཱུྃ༔ «རྗེས་ཆོག་ནི། དང་པོ་གཏང་རག་གི་མཆོད་བསྟོད་ནི། » ཧཱུྃ༔ སྐྱེ་མེད་རྣམ་དག་ཆོས་དབྱིངས་ངང་ཉིད་ལས༔ སྐྱེ་བའི་ཆོ་འཕྲུལ་ཅིར་ཡང་སྟོན་མཛད་པ༔ འགྲོ་བ་ཀུན་སྐྱོབ་ཡེ་ཤེས་མཁའ་འགྲོ་མ༔ དུག་གསུམ་འཇོམས་མཛད་ཕག་མོ་ཁྱོད་ལ་བསྟོད༔ «ཅེས་བསྟོད། གཉིས་པ་བཟོད་གསོལ་ནི། » ཨོྃ༔ མ་འབྱོར་པ་དང་ཉམས་པ་དང་༔ ཆོ་ག་ལྷག་ཆད་འགལ་ཞིང་འཁྲུལ༔ བསྐྱེད་རྫོགས་ཕྱི་ནང་ནོར་བ་དང་༔ རྨོངས་ཤིང་བག་མེད་ཅི་མཆིས་པ༔ མ་སྲིང་ཚོགས་ལ་བཟོད་པར་གསོལ༔ ཨོྃ་ཌཱཀྐི་ས་ཏྭ་ས་མ་ཡ༔ མ་ནུ་པ་ལ་ཡ༔ «སོགས ཌཱཀྐིའི་ཡིག་བརྒྱ་བརྗོད་ཅིང་བཟླས། བརྟན་བཞུགས་སྤྱི་ལྟར་བྱ། གསུམ་པ་དཀྱིལ་འཁོར་བསྡུ་ལྡང་ནི། » ཧོཿ སྣང་སྲིད་ཐམས་ཅད་མཁའ་འགྲོའི་ཞྀང་༔ རང་ལུས་འབྱུང་བ་གདོས་བཅས་བྲལ༔ སྒྲ་རྣམས་བྲག་ཆའི་གདངས་བཞིན་སྣང་༔ འགྱུ་བ་དྲན་རིག་ཀ་དག་ངང་༔ རོལ་རྩལ་ཐུགས་རྗེ་ཁྲོས་མའི་སྐུ༔ གསལ་སྟོང་འཛིན་མེད་ལམ་དུ་ཤར༔ ཧཱུྃ་ཧཱུྃ་ཧཱུྃ༔ «བཞི་པ་བསྔོ་བ་ནི། » ཧོཿ བསྔོ་བྱ་ཡུལ་དང་བྲལ་བ་སངས་རྒྱས་ཡིན༔ བསྔོ་བྱེད་མཁན་པོ་སྟོང་པ་རང་སར་གྲོལ༔ བསྔོ་ཡུལ་གདོད་ནས་མི་དམིགས་ཨ་ལ་ལ༔ «ལྔ་པ་སྨོན་ལམ་ནི། » ཧོཿ མ་གྱུར་ཐམས་ཅད་གཞི་དག་ཆོས་ཀྱི་སྐུ། །མ་བསྒོམས་མ་བཅོས་ཡེ་ནས་རང་སངས་རྒྱས། །འོན་ཀྱང་དེ་དོན་མ་རྟོགས་འཁྲུལ་པའི་འགྲོ། །ཀུན་ཀྱང་ཡུམ་ཆེན་གོ་འཕང་ཐོབ་པར་ཤོག །«ཅེས་དམིགས་མེད་བདེ་བ་ཆེན་པོར་འཁོར་གསུམ་ཡོངས་དག་དབྱིངས་རིག་ཟུང་འཇུག་ལ་མཉམ་པར་བཞག་གོ །དྲུག་པ་བཀྲ་ཤིས་ནི། » ཧཱུྃ༔ དུས་གསུམ་སངས་རྒྱས་གསང་བའི་མཛོད་འཛིན་མ༔ ནམ་མཁའི་ལུས་ཅན་རྡོ་རྗེ་ཌཱཀྐིའི་གཙོ༔ དབྱིངས་ཕྱུག་དཔལ་འབར་འདོད་རྒུ་མཆོག་སྦྱིན་མོ༔ མ་སྲིང་ཌཱཀྐིའི་ཚོགས་ཀྱིས་བཀྲ་ཤིས་ཤོག༔ «དེ་ལྟར་རྗེ་བཙུན་ཁྲོས་མའི་སྒྲུབ་མཆོད་ཆོག་ཁྲིགས་ཡེ་ཤེས་སྒོ་འབྱེད་ཅེས་བྱ་འདི་ནི། སྙི་གདུང་རྣལ་འབྱོར་པ་ཕྲིན་ལས་ལྷུན་གྲུབ་དང་། སྤང་སྟོན་བདེ་ཆེན་གླིང་པའི་དབོན་ཀརྨ་འགྲོ་དོན་མཐར་ཕྱིན་དང་། སྤོ་བོའི་གྲུབ་ཆེན་སྒོམ་བུ་ཚུལ་ཁྲིམས་སོགས་ཀྱིས་བསྐུལ་ངོར། ཆོས་བདག་རིག་འཛིན་པདྨ་ལྷུན་གྲུབ་རྣམ་རོལ་གྱིས་གཞུང་གི་འཁྲུགས་བསྡེབས་དང་། རིགས་མཐུན་གྱིས་ཁ་སྐཽང་བཅས། ཡང་རྫོང་རྡོ་རྗེའི་གཏེར་ཕུག་ཏུ་བྲིས་པ་ཛ་ཡནྟུ། དེ་ལྟར་རྗེ་བཙུན་ཁྲོས་མའི་སྒྲུབ་ཐབས་འདི་ཉིད་མ་ཕྱི་དབུ་མེད་གཅིག་ལག་ཏུ་སོན་ཀྱང་ཡིག་ནོར་མང་བ་བར་འཛུད་སོགས་ཅི་རིགས་དཀྱུས་སུ་ཚུད་དེ་རྩ་བའི་ས་བཅད་དང་གོ་རིམ་སོགས་དཔྱད་མི་བཟོད་པ་མང་བས་རང་བློས་ཅི་དཔོག་གིས་ཞུ་དག་དང་ས་བཅད་གསར་དུ་བཀོད་ནས་དག་པར་བགྱིས་པའི་ཁུལ་ཡིན་ཡང་ནོར་འཁྲུལ་བྱུང་ན་མཁྱེན་ལྡན་རྣམས་ཀྱི་སྤྱན་སྔར་མཐོལ་ལོ་བཤགས་སོ། ཞེས་པའང་གནམ་ལྕགས་གུ་ཧྱས་སོ། སརྦ་མངྒ་ལཾ།། །། »